**Kūčios**

**Kūčios** – tai seno ir naujo susitikimas. Kūčios yra svarbiausia mūsų tautos šventė, skirta šeimos sutvirtinimui. Todėl Kūčias lietuviai kelis tūkstančius metų švęsdavo išskirtinai savo šeimoje, nevaikščiodami į svečius ir svečių į savo namus nekviesdami. Kūčių vakare – visi namuose. Keliai tušti, niekas nei eina, nei važiuoja. Bežadė tyluma gaubia žvaigždėtą naktį.

Tradiciškai būdavo kutavojama (kurstoma ir globojama) ugnis, negaminami ant ugnies valgiai, bet buriama, dainuojama, žaidžiami įvairūs žaidimai šeimoje, klausomasi senolių atsiminimų, pasakojimų , pamokymų.

**Kūčios** Mažojoje Lietuvoje turėjo kelis virsmo tarpsnius:

Virsmo tarpsnis – gamtiškasis. Jeigu norima daryti tradicines maisto ir valgymo šventes, tai labai gražu, tautiška, oru ir iškilu rengti jas pagal lietuvių tautos senovines tradicijas per Kūčias, per Žiemos lygiadienį bundant Žemei prisiminti seniausią lietuvių Saulės ratą.

Mūsų protėviai maistą Dievams aukodavo savo šeimoje visiems kartu susėdus prie stalo neskubant ir garbinant Žemės suteiktas gėrybes jas suvalgydami ir garbindami Perkūną. Šis, priėmęs žmogaus auką, savo žaibais ir perkūnais apvaisina Žemę, kuri palaimina savo gėrybes teikdama žmogui.

Išskirtinis, ypatingai taurus ir orus yra Saulės ratas, kokio neturi nė viena pasaulio tauta.

Mūsų protėviai net Ugniai aukodavo ne maistą, o malkas su šlakeliu drevių medaus. Net per Kūčias, kūtavodami, gerbdami ir garbindami ugnį, jos neišduodavo ir nieko ant jos negamindavo, tik ją pakurstydavo, o nakčiai žarijas Kūtavodavo pelenais, kad jos neužgestų ir ramiai iki ryto rusentų.

Ant Kūčių (Kūtavonių) stalo nedėdavo jokių keptų, virtų ar kitaip Ugnimi apdorotų valgių, o Dievui dėkodavo už Žemės suteiktas gėrybes: sėklas, riešutus, vaisius, taip pat raugintus grybus, raugintas daržoves ir raugintus vaisius. Kūčių stalas po Advento, kai žmonės pasnikavimu ir nevalgymu valo savo organizmą, turėdavo būti kuklus, o ne besaikiai nuklotas ir gurmaniškas, Kūčių valgius reikėdavo tik paragauti. Ir jų anksčiau būdavo tik devyni sulyg Elniu Devyniaragiu Saulę parnešančiu – Saulės simboliu.

Kūčių – virsmo stalas – senas apeiginių sakralinių valgių stalas. Virsmo stalo apeiginiai valgiai būdavo gaminami iš daržovių, grūdų, sėklų, riešutų, vaisių, uogų, grybų ir kitų miško gėrybių, gal net ir su šlakeliu dilgėlių, kanapių arba sėmenų aliejumi.

Gėrimui ant stalo dėdavo šaltinio arba šulinio vandens, kuris Kūčių naktį tapdavo virsmo vandeniu – sveikatinančiu, gydomuoju.

Mažojoje Lietuvoje buvo sakoma ,,kūčios vakaras“. Kūčių dienos papročiai apima dvasinį ir fizinį apsivalymą.

Straipsnį rašant buvo pasinaudota V. Sako -nepriklausomo mitybos ir kulinarijos eksperto, surinkta medžiaga ,,Kūčių stalo valgiai“.

Šventosios Kalėdos

Dar XX a. pr. Kalėdos Mažojoje Lietuvoje buvo suvokiamos kaip senųjų metų palydos ir naujųjų sutikimas. XX a. Mažosios Lietuvos Kalėdos – išimtinai krikščioniška šventė. Šią dieną lietuvininkai iš ryto eidavo į bažnyčią, ten giedodavo giesmes. Vėliau, Naujieji metai buvo švenčiami tyliai, be jokio triukšmo. Sausio pirmosios rytą visi stengėsi pamatyti baltą arklį, nes tai simbolizavo gerų metų pradžią.

Kalėdos – simbolinė Kristaus gimimo diena. Jos apgaubtos paslapties ir lydimos sudėtingų vaišių, apeigų, aukų, užmeldimų, pašlovinimų.

Kalėdų giesmės giedamos nuo Kristaus gimimo išvakarių – Kūčių iki Kristaus paaukojimo šventės, vadinamų Grabnyčių (vasario 2 d.) Pirmieji tarp lietuvių kalėdines giesmes ėmė propaguoti Mažosios Lietuvos protestantai. Jų 1547 m Katekizme ir 1570 m. Giesmyne paskelbė Martynas Mažvydas.

**Kalėdojima**s

Mažojoje Lietuvoje nuo Kalėdų iki Trijų Karalių vaikščiojo persirengėliai. Kartais jie apsilankydavo ir per Kūčias. Personažai buvo Šyvis, meška, meškininkas, ubagė, gandras, ožys, kakminkrėtys. Grupė traukdavo iš sodybos į sodybą. Linkėdavo geros sveikatos ir gausaus derliaus.

Per Kalėdas valgė šiupinį su kiauliena. Nakčiai stalą nukraustydavo, palikdavo tik trupinius, juos rytą nešdavo paukščiams.

Merginos Kūčių vakare iš įvairių ženklų mėgo spėti ateitį.

**Spėjimai**

Per Kalėdas šalta – Per Velykas balta  
Debesys plaukia žemai – lauk šalčio.  
Perkūnija žiema – blogas ženklas  
Kalėdų naktyj gyvuliai kalba, bet nereikia jų kalbų klausytis.  
Kūčių naktį jeigu žvaigždėta, tai karvės gerai pieną duos tais metais. Jeigu nieko nežvaigždėta, tai jau blogesni metai.  
Jei Kalėdoms vėtrauja, tai Velykoms šūkauja.  
Jei šaltis pirmoj Advento nedėlios užėjo, jis per dešimt nedėlių nesumažėjo.  
Jei decemberis (gruodis) minkštas ir lietingas, tai sekantis (kitas) metas nevaisingas.

Straipsnį rašant buvo pasinaudota Reginos Meškauskienės surinkta medžiaga